BMW E34

Εκδοχές αμαξώματος

Αρχικά, το μοντέλο προσφερόταν αποκλειστικά σε 4-πορτη σεντάν εκδοχή αμαξώματος. Τον Σεπτέμβριο του 1991, στο Σαλόνι Αυτοκινήτου της Φρανκφούρτης, παρουσιάστηκε και μια εκδοχή Touring, δηλαδή station wagon, ταυτόχρονα με μια ελαφρά αισθητική ανανέωση στην Ε34, με την παραγωγή όλων να ξεκινάει τον ίδιο μήνα.
Η έκδοση Ε34 Touring είχε τις ίδιες ακριβώς εξωτερικές διαστάσεις και το ίδιο μεταξόνιο με την Ε34 σεντάν. Αξίζει να σημειωθεί ότι ήταν και η πρώτη στην ιστορία station wagon εκδοχή της Σειράς 5 και, γενικότερα, το δεύτερο μοντέλο της BMW σε έκδοση station wagon μετά την BMW Σειρά 3 E30 Touring, που είχε εισαχθεί τον Ιούλιο του 1987. Συνολικά, από τα 1.331.056 αντίτυπα που κατασκευάστηκαν από τη σειρά Ε34, τα 124.656 ήταν Ε34 Touring.

Ενεργητική και παθητική ασφάλεια

Όλες οι εκδόσεις της BMW Ε34 έφεραν εξ αρχής στάνταρ ή έξτρα Σύστημα Αντιμπλοκαρίσματος Τροχών (ABS), ενώ από την σεζόν του 1991 άρχισε να προσφέρεται και έξτρα Σύστημα Ελέγχου Πρόσφυσης στις ανώτερες εκδόσεις του μοντέλου. Το ABS έγινε τελικώς στάνταρ σε όλα τον Μάιο του 1992. Επίσης, το μοντέλο είχε άριστη κατανομή βάρους εμπρός / πίσω στο 50 / 50 και ο αεροδυναμικός συντελεστής Cd ήταν από 0,30 έως 0,32 ανάλογα με την έκδοση (ειδικότερα στα station wagon 0,34), μια σημαντική μείωση κατά 18% ως προς την προκάτοχο BMW E28, προσφέροντας έτσι στην E34 πολύ μεγαλύτερη ευστάθεια, καθώς και οικονομία καυσίμου, στις υψηλές ταχύτητες.
Ιδιαίτερα πρωτοποριακό υπήρξε και στην παθητική ασφάλεια. Ήδη από το λανσάρισμα, τον Ιανουάριο του 1988, προσέφερε έξτρα αερόσακο οδηγού και ειδικότερα στις ΗΠΑ, όπου κυκλοφόρησε τον Οκτώβριο του 1988, ως μοντέλο 1989, ήταν εξ αρχής στάνταρ. Ο αερόσακος οδηγού έγινε στάνταρ και στην Ευρώπη τον Σεπτέμβριο του 1992, για την σεζόν του 1993, ταυτόχρονα μια δεύτερη ελαφρά ανανέωση, όταν απέκτησε τους εξωτερικούς καθρέφτες από τη BMW Σειρά 3 E36 και νέα καθίσματα. Στα μέσα του 1993 εμφανίστηκε διεθνώς και αερόσακος συνοδηγού, και μάλιστα κατευθείαν ως στάνταρ στην αμερικανική αγορά, ενώ στα άλλα κράτη διεθνώς οι 2 αερόσακοι έγιναν στάνταρ τον Ιανουάριο του 1995. Όλα επίσης, έφεραν 4 δισκόφρενα, πλευρικές ενισχύσεις στις πόρτες και στις κολώνες, ζώνες ελεγχόμενης παραμόρφωσης αμαξώματος εμπρός και πίσω, σε συνδυασμό με κεντρικό κλωβό ασφαλείας και κολώνα τιμονιού που καταρρέει σε μετωπική πρόσκρουση.

Κινητήρες

Οι περισσότεροι κινητήρες της σειράς E34 ήταν 6-κύλινδροι σε σειρά, εκτός από την εισαγωγική έκδοση 518i, που έφερε έναν τετρακύλινδρο σε σειρά (Ι4) κινητήρα 1.8 λίτρων, καθώς και τις 530i (M60B30) και 540i (M60B40), που έφεραν V8 κινητήρες 32-βάλβιδους. Για την ιστορία, η έκδοση 518i εισήχθη στην παραγωγή τον Αύγουστο του 1989 και διατέθηκε αποκλειστικά στην Ευρώπη, ενώ ειδικά στην έκδοση station wagon δεν συνδυάστηκε ποτέ με αυτόματο κιβώτιο. Μάλιστα τα πρώτα χρόνια η έκδοση 518i προοριζόταν αποκλειστικά για εξαγωγή, αλλά τελικώς από τον Μάρτιο του 1993 έγινε επίσημα διαθέσιμη και στη Γερμανία.
Σχεδόν όλες οι E34 ήταν πισωκίνητες, με εξαίρεση την 4-κίνητη έκδοση 525iX που μπορούσε να παραγγελθεί τόσο ως sedan, όσο και ως station wagon. Το έξτρα βάρος της τετρακίνησης στην έκδοση sedan ήταν 90 κιλά και στην έκδοση Touring ήταν 75 κιλά. Η έκδοση αυτή, ήταν η πρώτη στην ιστορία 4-κίνητη Σειρά 5, αν και στην πράξη ήταν περιορισμένης διαθεσιμότητας, καθώς παρήχθησαν συνολικά μόλις 4.783 αντίτυπα της BMW E34 525iX sedan και 4.583 αντίτυπα της BMW E34 525iX Touring. Παραδόξως μάλιστα, στην επόμενη γενιά της Σειράς 5, την BMW E39, δεν προσφέρθηκε σύστημα τετρακίνησης, και τελικώς επανήλθε στην παραγωγή μόλις τον Ιούλιο του 2005 στην μεθεπόμενη γενιά.